Úradný vestník L 210 , 10/08/1999 S. 0022 - 0023



Rozhodnutie Komisie z 22. júla 1999, ktorým sa uznáva úplnosť dokumentácie predloženej na podrobné preskúmanie s cieľom zaradiť BAS 656H (dimetenamid-p), AC 900001 (pikolinafen) a ZA 1963 (pikoxystrobin) do prílohy I smernice Rady 91/414/EHS o uvádzaní prípravkov na ochranu rastlín na trh (oznámené pod číslom dokumentu C(1999) 2276) (Text s významom pre EHP) (1999/555/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/414/EHS z 15. júla 1991 týkajúcu sa uvádzania prípravkov na ochranu rastlín na trh [1] naposledy zmenenú a doplnenú rozhodnutím Komisie 1999/1/ES [2], najmä na jej článok 6 ods. 3, (1) keďže smernica 91/414/EHS (ďalej len "smernica") ustanovila vypracovanie zoznamu spoločenstva účinných látok povolených na použitie do prípravkov na ochranu rastlín; (2) keďže žiadatelia predložili súbory pre tri účinné látky orgánom členských štátov s cieľom ich budúceho zaradenia do prílohy I smernice; (3) keďže dokumentáciu pre účinnú látku BAS 625H (dimetenamid-p) predložila spoločnosť BASF AG nemeckým orgánom 16. apríla 1999; (4) keďže dokumentáciu pre účinnú látku AC 900001 (pikolinafen) predložila spoločnosť Cyanamid Agro NV/SA nemeckým orgánom 10. mája 1999; (5) keďže dokumentáciu pre účinnú látku ZA 1963 (pikoxystrobin) predložila spoločnosť Zeneca Agrochemicals írskym orgánom 26. mája 1999; (6) keďže uvedené orgány oznámili Komisii výsledky prvého preskúmania úplnosti dokumentácie v súvislosti s požiadavkami týkajúcimi sa údajov a informácií ustanovených v prílohe II a III smernice pre aspoň jeden prípravok na ochranu rastlín obsahujúci uvedenú účinnú látku; keďže následne v súlade s ustanoveniami článku 6 ods. 2 predložil žiadateľ dokumentáciu Komisii a ostatným členským štátom; (7) keďže dokumentácia pre BAS 656H (dimetenamid-p), AC 900001 (pikolinafen), a ZA 1963 (pikoxystrobin) boli predložené Stálemu výboru pre zdravie rastlín 10. júna 1999; (8) keďže článok 6 ods. 3 smernice vyžaduje potvrdenie na úrovni spoločenstva, že každú dokumentáciu je možné považovať za v zásade spĺňajúcu požiadavky týkajúce sa údajov a informácií ustanovených v prílohe II a III smernice pre aspoň jeden prípravok na ochranu rastlín obsahujúci uvedenú účinnú látku; (9) keďže takéto potvrdenie je potrebné na to, aby bolo možné vykonať podrobné preskúmanie dokumentácie a takisto na to, aby členské štáty mohli poskytnúť dočasné registrácie pre prípravky na ochranu rastlín obsahujúce príslušnú účinnú látku v súlade s podmienkami stanovenými v článku 8 ods. 1 smernice, najmä s podmienkou podrobného hodnotenia účinných látok a prípravkov na ochranu rastlín podľa požiadaviek smernice; (10) keďže toto rozhodnutie nevylučuje možnosť žiadať od žiadateľa ďalšie údaje alebo informácie, ak sa v priebehu podrobného preskúmania zistí, že takéto informácie alebo údaje sú potrebné na prijatie rozhodnutia; (11) keďže členské štáty a Komisia súhlasia s tým, že Nemecko vykoná podrobné preskúmanie dokumentácie pre BAS 656H (dimetenamid-p) a AC 900001 (pikolinafen) a Írsko vykoná podrobné preskúmanie dokumentácie pre ZA 1963 (pikoxystrobin); (12) keďže Nemecko a Írsko podajú čo najskôr, ale najneskôr do jedného roka, závery svojich preskúmaní Komisii, v ktorých budú uvedené odporúčania na zaradenie alebo nezaradenie a všetky s tým súvisiace podmienky; keďže po doručení tejto správy bude podrobné preskúmanie pokračovať s odbornými stanoviskami všetkých členských štátov v rámci Stáleho výboru pre zdravie rastlín; (13) keďže opatrenia stanovené v tomto rozhodnutí sú v súlade so stanoviskom Stáleho výboru pre zdravie rastlín, PRIJALA TOTO ROZHODNUTIE: Článok 1 S ohľadom na navrhované použitia, nasledujúce dokumentácie v zásade spĺňajú požiadavky týkajúce sa údajov a informácií ustanovených v prílohe II a pre aspoň jeden prípravok na ochranu rastlín obsahujúci uvedenú účinnú látku v prílohe III smernice: 1. Dokumentácia, ktorú predložila spoločnosť BASF AG Komisii a členským štátom s cieľom zaradenia účinnej látky BAS 625H (dimetenamid-p) do prílohy I smernice 91/414/EHS a ktorá bola predložená Stálemu výboru pre zdravie rastlín 10. júna 1999. 2. Dokumentácia, ktorú predložila spoločnosť Cyanamid Agro NV/SA Komisii a členským štátom s cieľom zaradenia účinnej látky AC 900001 (pikolinafen) do prílohy I smernice 91/414/EHS a ktorá bola predložená Stálemu výboru pre zdravie rastlín 10. júna 1999. 3. Dokumentácia, ktorú predložila spoločnosť Zeneca Agrochemicals Komisii a členským štátom s cieľom zaradenia účinnej ZA 1963 (pikoxystrobin) do prílohy I smernice 91/414/EHS a ktorá bola predložená Stálemu výboru pre zdravie rastlín 10. júna 1999. Článok 2 Toto rozhodnutie je adresované členským štátom. V Bruseli 22. júla 1999 Za Komisiu Franz Fischler člen Komisie [1] Ú. v. ES L 230, 19.8.1991, s. 1. [2] Ú. v. ES L 21, 28.1.1999, s. 21. --------------------------------------------------